Document ID: 32014R0438

REGOLAMENT TA' IMPLIMENTAZZJONI TAL-KUMMISSJONI (UE) Nru 438/2014
tad-29 ta' April 2014
li japprova ċ-ċiprokonażol bħala sustanza attiva eżistenti għall-użu fil-prodotti bijoċidali għall-prodotti tat-tip 8
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta' Mejju 2012 dwar it-tqegħid fis-suq u l-użu tal-prodotti bijoċidali (1), u partikolarment it-tielet subparagrafu tal-Artikolu 89(1) tiegħu,
Billi:
(1)
Ir-Regolament tal-Kummissjoni (KE) Nru 1451/2007 (2) jistabbilixxi lista ta' sustanzi attivi li għandhom jiġu vvalutati, bil-għan li possibbilment jiġu inklużi fl-Anness I, IA jew IB tad-Direttiva 98/8/KE tal-Parlament Ewropew u tal-Kunsill (3). Dik il-lista tinkludi ċ-ċiprokonażol.
(2)
Iċ-ċiprokonażol ġie vvalutat skont l-Artikolu 11(2) tad-Direttiva 98/8/KE għall-użu fi prodotti tat-tip 8, preservattivi tal-injam, kif iddefiniti fl-Anness V ta' dik id-Direttiva, li jikkorrispondu mal-prodotti tat-tip 8 kif iddefiniti fl-Anness V tar-Regolament (UE) Nru 528/2012.
(3)
L-Irlanda nħatret bħala l-Istat Membru Rapporteur u, fit-30 ta' Mejju 2012, lill-Kummissjoni bagħtitilha r-rapport tal-awtorità kompetenti flimkien ma' rakkomandazzjoni, skont l-Artikolu 14(4) u (6) tar-Regolament (KE) Nru 1451/2007.
(4)
Ir-rapport tal-awtorità kompetenti ġie rrivedut mill-Istati Membri u mill-Kummissjoni. F'konformità mal-Artikolu 15(4) tar-Regolament (KE) Nru 1451/2007, ir-riżultati tar-reviżjoni ġew inkorporati f'rapport ta' valutazzjoni irrivedut mill-Kumitat Permanenti dwar il-Prodotti Bijoċidali fit-13 ta' Marzu 2014.
(5)
Skont dak ir-rapport ta' valutazzjoni, il-prodotti bijoċidali użati għall-prodotti tat-tip 8 u li fihom iċ-ċiprokonażol jistgħu jkunu mistennija li jissodisfaw ir-rekwiżiti stabbiliti fl-Artikolu 5 tad-Direttiva 98/8/KE, jekk jiġu osservati ċerti speċifikazzjonijiet u kundizzjonijiet marbuta mal-użu tiegħu.
(6)
Għaldaqstant, jixraq li l-użu taċ-ċiprokonażol fil-prodotti bijoċidali għall-prodotti tat-tip 8 jiġi approvat soġġett għall-konformità ma' dawn l-ispeċifikazzjonijiet u l-kundizzjonijiet.
(7)
Billi l-valutazzjoni ma indirizzatx in-nanomaterjali, dawn il-materjali ma għandomx ikunu koperti mill-approvazzjoni, skont l-Artikolu 4(4) tar-Regolament (UE) Nru 528/2012.
(8)
Ir-rapport jikkonkludi li ċ-ċiprokonażol jissodisfa l-kriterji għall-klassifikazzjoni bħala sustanza tossika għar-riproduzzjoni tal-kategorija 1B skont ir-Regolament (KE) Nru 1272/2008 tal-Parlament Ewropew u tal-Kunsill (4), u bħala sustanza “persistenti ħafna” (vP) u “tossika” (T) skont l-Anness XIII tar-Regolament (KE) Nru 1907/2006. Minkejja l-fatt li l-klassifikazzjoni armonizzata eżistenti taċ-ċiprokonażol għandha tiġi riveduta skont l-Artikolu 37 tar-Regolament (KE) Nru 1272/2008, dawk il-karatteristiċi intrinsiċi għandhom jitqiesu fid-determinazzjoni tal-perjodu tal-approvazzjoni.
(9)
Billi l-kundizzjonijiet tal-ewwel subparagrafu tal-Artikolu 90(2) tar-Regolament (UE) Nru 528/2012 ma ġewx sodisfatti, għandha tiġi segwita l-prassi attwali skont id-Direttiva 98/8/KE. Għalhekk, il-perjodu tal-approvazzjoni għandu jkun ta' ħames snin.
(10)
Madankollu, għall-iskop tal-awtorizzazzjoni tal-prodotti f'konformità mal-Artikolu 23 tar-Regolament (UE) Nru 528/2012, iċ-ċiprokonażol għandu jitqies bħala kandidat għas-sostituzzjoni skont l-Artikolu 10(1)(a) u (d) ta' dak ir-Regolament.
(11)
Qabel ma tiġi approvata sustanza attiva, għandu jitħalla jgħaddi perjodu ta' żmien raġonevoli sabiex il-partijiet interessati jkunu jistgħu jieħdu l-miżuri ta' tħejjija meħtieġa biex jissodisfaw ir-rekwiżiti l-ġodda stabbiliti.
(12)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,
ADOTTAT DAN IR-REGOLAMENT:
Artikolu 1
L-użu taċ-ċiprokonażol bħala sustanza attiva fil-prodotti bijoċidali għall-prodotti tat-tip 8 għandu jiġi approvat, soġġett għall-ispeċifikazzjonijiet u l-kundizzjonijiet stabbiliti fl-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta' April 2014.

Labels: 3
1
6